### Beslutninger

Tilbagesendes Magistratsafdelingen for Sundhed og Omsorg med bemærkning, at byrådet i sit møde den 30. august 2023 har vedtaget Magistratens foranstående indstilling af 21. august 2023.

###

Beslutningsforslag fra Birgitte Dam og Frede Schmidt

Beslutningspunkter

ad 1) Lighed i sundhed bliver et langt tydeligere omdrejningspunkt og et konkret pejlemærke i den politiske retning, som sættes i MSO.

ad 2) At MSO kommer med konkrete bud på, hvordan den sociale ulighed kan afbødes, mindskes eller udlignes.

Hvorfor fremsendes indstillingen?

Social ulighed i sundhed er betegnelsen for det faktum, at levevilkår, sundhed og sygdom er systematisk skævt fordelt i samfundet: Jo dårligere borgerne er stillet socialt set, jo højere sygelighed og dødelighed har de statistisk set.

Den sociale ulighed i sundhed kommer til udtryk på flere måder.

For det første ses den som en gradvis ulighed i befolkningen – kaldet den sociale gradient i sundhed. Det betyder, at udsatheden for sundhedsrisici og sygdom i befolkningen stiger gradvis i takt med, at den sociale position falder. Nogle af de faktorer, som har betydning for den sociale gradient i sundhed er uddannelseslængde, indkomst, beskæftigelsesforhold, boligforhold og etnicitet.

For det andet kommer den til udtryk som ulighed i forhold til særligt udsatte grupper som fx narkomaner, hjemløse og prostituerede. For disse grupper er der tale om, at deres udsathed for sundhedsrisici og sygdom er markant højere end for andre i befolkningen – uligheden her betragtes som en dikotomi, en todeling.

Sundhedsstyrelsens arbejder både med hele befolkningens sundhed og dermed mindske den gradvise ulighed, men også med at understøtte særligt udsatte gruppers sundhed.

Sundhedsstyrelsen arbejder med at synliggøre, hvordan social ulighed kommer til udtryk i befolkningens sundhed og sygdom. Det er også vores opgave at bidrage til mere lighed i sundhed i arbejdet med forebyggelse, behandling, rehabilitering og pleje, så der tages højde for borgere og patienters forskellige udgangspunkt og behov.

Sundhedsstyrelsens fokus bør også afspejles tydeligere i MSO. Derfor fremsendes dette forsalg.

Budskabet på Sindets dag 2022 omhandlede også ulighed i sundhed, for det blev klart, at uden ressourcestærke pårørende og borgere, er det rigtig svært at få den hjælp, man har brug for.

I Sundhed og omsorgs årsberetning fremgår, at I [adresse] er det en målsætning at reducere ulighed i sundhed. Der er ekstra fokus på denne ulighed, hvilket særligt kommer til udtryk ved Byrådets Vilde problemer, hvor Sundhed i alt og herunder ulighed i sundhed er et fokuspunkt.

Men et fokuspunkt er uklart, derfor denne indstilling.

Hvilken værdi for borgere og samfund?

MSO vil igennem dette foreslag styrke arbejdet både med hele befolkningens sundhed og dermed mindske den gradvise ulighed, men også med at understøtte særligt udsatte gruppers sundhed.

Indstillingen er også et forsøg på at styrke samarbejdet mellem MSB og MSO, da temaet går på tværs af disse magistrater.

Hvad igangsættes?

Byrådet beslutter den politiske retning jf ad 1 og ad 2

Sundheds- og omsorgsudvalget drøfter og vurderer i samarbejde med MSO, hvordan Sundhedsstyrelsens fokus kan afspejles tydeligere i MSO.

Sundheds- og omsorgsudvalget drøfter og vurderer i samarbejde med MSO, hvordan samarbejdet med regionerne og de privatpraktiserende læger også får lighed i sundhed som et tydeligere omdrejningspunkt.

Sundheds- og omsorgsudvalget sikrer, at drøftelser af initiativer generelt tager udgangspunkt i, at ligheden skal øges.

Sundheds- og omsorgsudvalget drøfter og vurderer i samarbejde med MSO hvilke tiltag, der kan være med til at mindske eller fjerne ulighed i sundhed fx

- digital ulighed

- sundhedsplejersker for (udsatte) ældre

- Udvidelse af forebyggende hjemmebesøg fx kunne målgruppen udvides til at omfatte yngre (end 80 år) og sårbare grupper.

- Fokus på socialpsykiatrien i samarbejdet mellem MSB, MSO og regionen

- udgående funktion på [adresse]

- afholdelse af konference om ulighed i sundhed

- Sundhedsfremme på botilbuddene og i socialpsykiatrien

- “Følge hjem” - eller “følge hen på (hospital)”

- Hvor gode er vores tilbud til at nå ud til alle borgere og hvordan?

- Hvilke barrierer er der? (viden, tillid og økonomi)

Drøftelserne kan også omhandle

- Hvordan sænker vi barrierer for deltagelse - hvordan får vi folk hen til kommunens tilbud?

- Når man bliver udskrevet - er hjemmeplejen gearet til de udskrevne patienter?

- Kommunikationen mellem sekundær og primær sektor

- Ensomhed

- Det levede liv

- pårørende

- Forskellige problemstillinger ift.fx Køn - se podcast og artikel.

Birgitte Dam, Enhedslisten

Thure Selma Christoffersen, Uden for parti

INDSTILLING FRA MAGISTRATSAFDELINGEN FOR SUNDHED OG OMSORG

Svar på forslag fra Birgitte Dam og Frede Schmidt om lighed i sundhed

### Resume

Byrådet behandlede den 10. maj forslag fra Birgitte Dam og Frede Schmidt om lighed i sundhed.

Med forslaget (bilag 1) ønskede forslagsstillerne at a) lighed i sundhed bliver et langt tydeligere omdrejningspunkt og et konkret pejlemærke i den politiske retning i Sundhed og Omsorg; og at b) Sundhed og Omsorg kommer med konkrete bud på, hvordan den sociale ulighed kan afbødes, mindskes eller udlignes.

Sundheds- og Omsorgsudvalget drøftede den 31. maj politisk retning. Politisk retning er herefter fremsendt af rådmanden og indgår i materialet til Magistratens budgetforslag (bilag 4).

Vedlagt denne indstilling er konkrete bud på, hvordan den sociale ulighed kan afbødes, mindskes eller udlignes (bilag 6). Forslagene kan stilles som budgetforslag.

### Beslutningspunkter

Det indstilles:

At 1) Byrådet tager til efterretning at Sundheds- og Omsorgsudvalget har drøftet politisk retning.

At 2) Byrådet drøfter vedlagte bud på hvordan den sociale ulighed kan afbødes, mindskes eller udlignes.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 26-04-2023

Odeline Nørgaard:

Sagens behandling blev udsat i byrådets møde den 26. april 2023.

Udvalg: [adresse]

Dato: 10-05-2023

Odeline Nørgaard:

Fremsendes til Magistratsafdelingen for Sundhed og Omsorg med henblik på udarbejdelse af en indstilling, jf. byrådets vedtagelse i mødet den 10. maj 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 21-08-2023

Odeline Nørgaard: 8

Fremsendes til [adresse] med bemærkning, at Magistraten i mødet den 21. august 2023 anbefaler, at byrådet tiltræder Magistratsafdelingen for Sundhed og Omsorgs indstilling af 5. juli 2023.

Rådmand Rolf Nielsen deltog ikke i sagens behandling.